Szeretettel köszöntöm a gyülekezetet az esztendő 1. vasárnapján. Ez nyilván így egyszerű megjelölés – inkább karácsonyhoz kellene kötnünk ezt a vasárnapot is. Ahhoz, amit az angyal hirdetett Jézusról: Immánuel – velünk az Isten. Heti igénk is a karácsonyi evangélium felé fordít: Láttuk az Ő – Jézus – dicsőségét, mint az Atya Egyszülöttének dicsőségét telve kegyelemmel és igazsággal. (Jn 1:14) 
Gyülekezeti ének: 182
Az Atya, Fiú, Szentlélek nevében! Ámen.Bevezető zsoltár (Introitus)
Uram, megdicsőítetted nevedet, és beszédedet fölmagasztaltad. Zsolt 138,2b
Leborulok szent templomodban, és áldalak szeretetedért és hűségedért.
Mert meghallgattad kiáltásom, lelkemet betöltötted erőddel.
Téged magasztalnak, Uram, a földi királyok, amikor hallják beszédeidet.
Énekkel dicsérem az Úr útjait, mert nagy az Úr dicsősége. Zsolt 138,2a.3–5
Dicsőség az Atyának és a Fiúnak és a Szentléleknek, miképpen volt kezdetben,
most és mindenkor, és mindörökkön-örökké. Ámen. 
Uram, megdicsőítetted nevedet, és beszédedet fölmagasztaltad. Zsolt 138,2b
Krisztus imádása (Kyrie)
Úr Jézus Krisztus, aki az idők kezdete előtt Atyád dicsőségében lakoztál, Uram, irgalmazz!
Úr Jézus Krisztus, aki az idők teljességében jöttél el megváltásunkra, Krisztus, kegyelmezz!
Úr Jézus Krisztus, aki az idők végén újra eljössz Atyád és az angyalok dicsőségében, Uram, irgalmazz!
Dicsőítés (Gloria in excelsis)
Dicsőség a magasságban Istennek, és a földön békesség, és az emberekhez jóakarat!
A nap imádsága (Kollekta)
Mindenható, örök Isten, aki ellenállsz a kevélyeknek, de kegyelmet adsz az alázatosaknak! Tarts meg minket irgalmadban, hogy ne vívjuk ki haragodat, hanem részesüljünk üdvösséged ajándékában, az Úr Jézus Krisztus által, aki veled és a Szentlélekkel Isten, él és uralkodik mindörökkön-örökké. Ámen.
Lekciók és textus:
Hallgassa meg a gyülekezet az esztendő első vasárnapjának ószövetségi, levélbeli, végül evangéliumi igéjét!
Az ószövetségi igét megírva találjuk Ézsaiás próféta könyvének 61. fejezetében az 1. verstől:
Uramnak, az ÚRnak lelke nyugszik rajtam, mert felkent engem az ÚR. Elküldött, hogy örömhírt vigyek a szegényeknek, bekötözzem a megtört szíveket, szabadulást hirdessek a foglyoknak, és szabadon bocsátást a megkötözötteknek. Hirdetem az ÚR kegyelmének esztendejét, Istenünk bosszúállásának napját, vigasztalok minden gyászolót. Hamu helyett fejdíszt adok Sion gyászolóinak, gyászfátyol helyett illatos olajat, csüggedés helyett öröméneket. Igazság fáinak nevezik őket, az ÚR ültetvényének: őt ékesítik. Felépítik az ősi romokat, helyreállítják a régi omladékokat, újjáépítik a lerombolt városokat, amelyek nemzedékeken át romokban hevertek. (...)
Nagy örömöm telik az ÚRban, víg örömre indít Istenem, mert az üdvösség ruhájába öltöztetett, az igazság palástját terítette rám, mint vőlegényre, ki fölteszi fejdíszét, mint menyasszonyra, ki fölrakja ékszereit. Mert ahogyan a föld növényeket hajt, és a kert veteményeket sarjaszt, úgy sarjaszt majd igazságot az én Uram, az ÚR is, és öröméneket minden nép hallatára. 
Áldjuk az Urat, mert irgalmas, és beszéde megmarad örökké!
A vasárnap levélbeli igéje megírva található Péter apostol 1. levelének 4. fejezetében: 
Szeretteim! A szenvedés tüze miatt, amely megpróbáltatásul támadt közöttetek, ne csodálkozzatok úgy, mintha valami meglepő dolog érne titeket. Sőt, amennyire részesültök Krisztus szenvedésében, annyira örüljetek, hogy az ő dicsőségének megjelenésekor is ujjongva örülhessetek. Boldogok vagytok, ha gyaláznak titeket Krisztus nevéért, mert a dicsőség Lelke, Isten Lelke megnyugszik rajtatok. Közületek tehát senki se szenvedjen mint gyilkos, mint tolvaj, mint gonosztevő vagy mint más dolgába avatkozó. Ha azonban valaki mint keresztyén szenved, ne szégyenkezzék, hanem dicsőítse Istent ezzel a névvel. Mert itt van az idő, amikor elkezdődik az ítélet Isten háza népén. Ha pedig először rajtunk kezdődik, akkor mi lesz a vége azoknak, akik nem engedelmeskednek Isten evangéliumának? És ha az igaz is alig menekül meg, akkor hova lesz az istentelen és a bűnös? Akik tehát Isten akaratából szenvednek, azok is ajánlják lelküket a hű Teremtőnek, és cselekedjék a jót! 
Urunk, szentelj meg minket igéddel! A Te igéd igazság.
A vasárnap evangéliumát megírva találjuk Máté evangéliumának 18. fejezetében az első 5 versben: 
Abban az órában odamentek a tanítványok Jézushoz, és megkérdezték tőle: Ki a nagyobb a mennyek országában? Ő odahívott egy kisgyermeket, közéjük állította, és ezt mondta: Bizony mondom nektek, ha meg nem tértek, és olyanok nem lesztek, mint a kisgyermekek, nem mentek be a mennyek országába. Aki tehát megalázza magát, és olyan lesz, mint ez a kisgyermek, az a nagyobb a mennyek országában. És aki befogad egy ilyen kisgyermeket az én nevemben, az engem fogad be. 
Ez a vasárnap evangéliuma! Áldunk téged, Krisztusunk!
Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Kedves Testvéreim!
A mennyek országában!
1. Krisztus körül állók
Olyan szépen formálta az egyház a karácsony utáni ünnepek, névnapok sorát! Nem tudom, végiggondolták-e már: karácsonykor ünnepeljük Jézus születését, aki előtt leborulnak a napkeleti bölcsek – ők az újszülött királyt keresik. Krisztus királyként jelenik meg karácsonykor. S aztán az ő trónusa körül álló szolgáit mutatja a naptár: Istvánt, az első vértanút, Jánost, aki hosszú életén át tanúskodott Jézusról. Az aprószentek, akiket Jézus helyett megöletett Heródes király, 29-én van Tamás nap – Becket Tamásra emlékezünk, a canterbury érsekre, akit II. Henrik király gyilkoltatott meg, mert Tamás szembe mert állni a királlyal. Harmincadika Dávid király ünnepe – s ezzel az Ószövetség népe is bekerül a Krisztus király körül állók közé. Végül Szilveszter pápa, aki Nagy Konstantinusz idején, az egyházüldözések megszűnése idején vezette Róma keresztyén közösségét. Ő volt tehát az első szabadon irányító pápája. 
Sok, különböző keresztyén ember – akik valamiképpen mégis Krisztus körül állnak a mennyei trónnál! Adja Isten, hogy egyszer mi is odaállhassunk Krisztus királyi trónja köré, mint akik hűségesen tanúskodtunk Róla, s mint akiket Ő hűségével megtartott a hitben!
2. Alázatos, mint a kisgyermek
Nem tudom, nem túl nagyravágyó cél-e ez. Amikor Krisztus jobbjára és baljára akart kerülni Jakab és János, a két tanítvány, Jézus akkor is elhárította kérésüket: Nem tudjátok, mit kértek! És akkor is úgy beszélt, mint mostani evangéliumi szakaszunkban: aki nagy akar lenni közületek, legyen a legkisebb. 
Soha nem gondolnám, hogy a kisgyermekek alázatosak. De kicsinyek. Olyanok, akikre oda kell figyelni, akik rászorulnak szüleikre. Jézus tehát nem cselekvésről beszél, hogy valaki így vagy úgy viselkedik. Hanem arról a helyzetről, hogy valaki kicsi, hogy egy a sok közül, hogy nem emelkedik ki semmiben, hogy nincsenek különlegességei. Ahogy Mária, Jézus anyja is kicsinynek mondta magát, aki nem érdemli meg, hogy Isten vele törődjék. Térjetek meg, forduljatok meg – mondja Jézus. Mert rossz irányba haladunk. Amikor felfelé törünk, amikor ki akarunk emelkedni, amikor „valaki”-k akarunk lenni, rossz irányba megyünk. Hadd legyünk emberek. Éppen olyanok, mint akik vagyunk. Nem jobbak, nem szebbek, nem gazdagabbak önmagunknál. Légy egyszerűen az, aki vagy. S merj nem magaddal foglalkozni, hanem az egyszerű, kicsiny dolgokkal. Ahogyan elkészíted a fiadnak a tízórait. Ahogyan észreveszed, hogy a szomszéd járdáját is el kellene söpörni. Ahogyan saját gondjaid felé nőnek azok gondjai, akiket melléd rendelt az Úristen. A felfelé törekvés helyett hadd tudjunk lefelé nézni, a segítségre szorulók felé. Mert ilyeneké Isten országa. Azoké, akik maguk is kicsinyek, és akik befogadják a kicsinyeket. Akik maguk is egyek a sok közül, s akik befogadják azokat, akik egyek a sok közül. 
3. A gyülekezetben – a mennyek országa
Amikor Jézus elkezdte munkáját, azt hirdette: elközelített a mennyek országa. Elérkezett a mennyek országa. Karácsonykor magasra nézünk: a mennyei trón körül állók felé vágyódik szívünk. Jézus azonban azt hirdette: itt van Isten országa. Ott, ahol Ő van, ott van Isten országa. Ahol Ő a gyermekeket odaállítja közénk, ahol Ő maga is, mint gyermek, mint egy a sok közül, itt van közöttünk, ott van Isten országa. Amikor Jézus maga mellé szólítja tanítványait, ott van Isten országa. Ha befogadjátok egymást – kicsik a kicsinyeket – akkor ott van Isten országa. A gyülekezet itt a földön Isten országa. Nem a nagyoké, hanem azoké, akik ott tudtak lenni, ahol vannak. Nem magasba törtek, hanem ott, ahol voltak; megtették, amit tehettek. Nem naggyá lenni kívántak, hanem az apró, hétköznapi dolgaikban helytálltak. Akik a kicsiny dolgokra és a kicsiny emberekre odafigyeltek. A gyülekezethez a kicsinyek tartoznak. Ez az Isten országa. 
Vágyódó szemmel nézünk a menny trónusa körül állók seregére. Majd – kegyelemből – egyszer mi is részesülünk abban. De most, most itt van Isten országa. A gyülekezetben. A kicsinyek között. Ámen. 
Atyánk! Egészen különleges, ahogy te reánk nézel – dicsőséged magasságából, s mégsem lenézően. Jézus egy lett közülünk. Add Lelkedet, hogy egyszerűek, kicsinyek merjünk lenni – túlgondolás nélkül, csak azt tenni, amit éppen lehet. Hogy valamiképpen országod részesei lehessünk már ezen a földön. Ámen. 

Valljuk meg hitünket, mondjuk el az Apostoli Hitvallást!
Hiszek egy Istenben, mindenható Atyában, mennynek és földnek teremtőjében. És Jézus Krisztusban, az Ő egyszülött Fiában, a mi Urunkban, aki fogantatott Szentlélektől, született Szűz Máriától, szenvedett Poncius Pilátus alatt, megfeszítették, meghalt és eltemették. Alászállt a poklokra, harmadnapon feltámadt a halottak közül, fölment a mennybe, ott ül a mindenható Atya Isten jobbján, onnan jön el ítélni élőket és holtakat. Hiszek Szentlélekben. Hiszem az egyetemes anyaszentegyházat, a szentek közösségét, a bűnök bocsánatát, a test feltámadását és az örök életet. Ámen. 
Imádkozzunk!
Mennyei Atyánk!
Hálát adunk neked, hogy ebben az új esztendőben elindítottál bennünket. Bizonytalan az utunk, segítségedre és irgalmadra szorulunk. Hallgasd meg kegyelmesen könyörgésünket!
1. olvasó: Könyörgünk egyházadért, hogy igédet tisztán, érthetően hirdesse. Hadd hangozzék életújító szavad itt, a reánk bízott szórványokban, testvérgyülekezeteinkben és mindenütt a világon. Jézus Krisztusért kérünk!
Gyülekezet: Urunk, hallgass meg minket!
2. olvasó: Könyörgünk testvéreinkért a hitben – azokért, akik segítségre szorulnak; azokért, akik gyógyulásra várnak; azokért, akik útmutatást keresnek; azokért, akik elesettnek érzik magukat! Állíts társakat a te kicsinyeid mellé! Jézus Krisztusért kérünk!
Gyülekezet: Urunk, hallgass meg minket!
1. olvasó: Könyörgünk a világ hatalmasaiért, a bölcsekért és a gazdagokért. Mert ők is kicsinyek, segítségedre szorulók. Légy irgalmas hozzájuk, és térítsd őket magadhoz. Jézus Krisztusért kérünk!
Gyülekezet: Urunk, hallgass meg minket!
2. olvasó: Könyörgünk a természet jó rendjéért. Segítsd azokat, akik szenvednek a természet ártó erőitől! Vezesd azokat, akik védeni igyekeznek teremtettséged jó rendjét és sokszínűségét! Jézus Krisztusért kérünk!
Gyülekezet: Urunk, hallgass meg minket!
Urunk, sok-sok kérni valónk van, és sokakért könyörgünk. De mi magunk is rászorulunk arra, hogy magadhoz megtéríts, hogy kicsinységünket szívünkbe vésd, hogy igédre hallgassunk és abból éljünk. Légy irgalmas hozzánk Jézus Krisztusért, akinek tanítása szerint imádkozunk:
Miatyánk
Áldás
Ének: 169:1,3. Jászolban a szalmán